Eeast scowanagh

She eeastyn ushtey millish 'syn 'o-rang Dipnoi ad eeastyn scowanagh.  T'ad mie er enney er son freayll troghyn bunneydagh da eeastyn craueagh (goaill stiagh tayrn ennal) as da Sarcopterygii (goaill stiagh friogganyn babbagh as ushylagh sthie mie-aasit).  T'ad ry-akin 'syn Affrick, America Yiass as yn Austrail jiu, agh ta fossylyn cowraghey dy row rheamys mooar oc ayns ushtey millish traa dy row.

Ronsaghey-kirpey as jalloo-oaylleeaght
Ta notochord lunganeagh gyn brishey oc, as noa-chlaigin lunganeagh.  Ta jeesyn dy 'riogganyn cleeau as frioggan pelvagh oc, as frioggan fammanagh ynrican, ayns ynnyd jeh friogganyn drommey, fammanagh as thoanney eeastyn cadjin.  'Syn imbagh lheimmee, ta eeastyn scowanagh Anerica Yiass firrinagh gaase friogganyn pelvagh fedjagagh.  T'ad feer chuishlinagh, as t'an eeast skeaylley magh ocsygien ass e 'uill dys yn edd as ny h-oohyn, as goaill magh daa-ocseed charboan.  Myr shen, t'eh gardjaghey co-chruinnaghey ocsygien er son ny h-oohyn as eeastyn aegey.

Ta ny feeacklyn oc anchasley rish dreeym-juntee elley.  Ta straihyn dy odontodeyn er y chlea as keeil s'inshley jannoo magh eaghtyr sleaystagh.

Scowanyn
Ta un scowan ec eeastyn scowanagh Wheensland, as daa scowan ec ny dooieyn elley.  T'ad kianglt rish y farang, as t'ad coreggyragh rish scowanyn kiare-chassee.

Ta jargaght tayrn ennal ec dooieyn eeast elley, liorish bolgan gas cuishlinagh, agh t'ad nyn molganyn bunneydagh son y chooid smoo, gyn monney strughtoor sthie. Ta scowanyn eeastyn scowanagh aarheynnit ayns ymmodee myn-volganyn dys mooadaghey eaghtyr son co-cheaghley gas.  

 Tayrn ushtey 
Cha nod agh N. forsteri tayrn trooid ny grooaneyn echey.  Ta grooaneyn eeastyn scowanagh elley ro-hirgit shen y yannoo.  

Eggoaylleeaght
Ta eeastyn scowanagh ny h-Affrick as America Yiass tannaghtyn bio rish çhirmaghey yn ushtey oc, liorish towlaghey stiagh ayns laagh as tannaghtyn nyn gadley.  Ta'n soe oc goll ny s'melley, wheesh as 1/60oo y reat cadjin, as t'ad cur magh urrea ayns ynnyd ammoiney myr jeeyl, er y fa nagh vel eh cho nieunagh (rish imbee elley, t'ad keckey ammoiney magh 'syn ushtey as cha nel doilleeid oc).

Ta bea liauyr oc ny keayrtyn: ta eeast scowanagh Shedd Aquarium ayns Chicago er ve oc neayrs 1933.

 Kianglaghyn mooie 
 Dr Anne Kemps - Lungfish Information site (Baarle)

Imraaghyn

Jeeagh er
Lepidogalaxias salamandroides